খুব ছোটবেলায় যে খেলা দেখে বড় হয়েছি – সেটা হল ফুটবল। আশির দশকে আবাহনী-মোহামেডান ম্যাচ মানে সেইরকম একটা বড় ব্যাপার ছিল। যুদ্ধাংদেহী উৎসব শুরু হয়ে যেত সেসময়। পাড়ার এক দল ছেলে যদি আবাহনীর নীল-সোনালী পতাকা নিয়ে মিছিল বের করে, তবে তার কয়েক মিনিটের মাথায় পাশের গলি থেকে মোহামেডানের সাদা-কালো পাতাকার মিছিল বের হয়ে যেত। রাস্তার এক মাথায় ছেলে পুলে হয়ত চ্যাঁচাচ্ছে, “মোহামেডান – গোবরের বাগান”। রাস্তার অন্য মাথায় ততক্ষণে শুরু হয়ে গেছে, “আবাহনী – গোবরের খনী”! চারদিক ছেয়ে যেত আাবাহনী-মোহামেডানের পতাকায় আর স্লোগানে। মনে পড়ে, বড় মামা এসে গল্প করত, স্টেডিয়ামে জায়গা না পেয়ে কিভাবে মোহামেডানের সমর্থক হয়েও আবাহনীর গ্যালারিতে বসে চুপচাপ খেলা দেখত। মোহামেডান গোল দিচ্ছে, অথচ মুখ দিয়ে আওয়াজ করা যাচ্ছেনা, আওয়াজ করলেই মার! সেসয়মকার একমাত্র টিভি চ্যানেল বিটিভিতে ঘটা করে প্রচার করা হত সেসব ম্যাচ। প্রায়ই শোনা যেত, গ্যালারিতে দু’দলের সমর্থকদের সংঘর্ষ বেঁধে লোকজন হাসপাতালে!